Προσφυγή κατατεθείσα από την Εποπτεύουσα Αρχή της ΕΖΕΣ στις 21 Δεκεμβρίου 2000 κατά του Βασιλείου της Νορβηγίας

(Υπόθεση E-9/00)

(2001/C 49/15)

Στις 21 Δεκεμβρίου 2000, η Εποπτεύουσα Αρχή της ΕΖΕΣ κατέθεσε ενώπιον του Δικαστηρίου της ΕΖΕΣ προσφυγή κατά του Βασιλείου της Νορβηγίας, μέσω του εκπροσώπου της, Peter Dyrberg, 74, Rue de Trves, B-1040 Βρυξέλλες.

Ο προσφεύγων υποστηρίζει ότι το Δικαστήριο θα πρέπει να αποφανθεί ότι το Βασίλειο της Νορβηγίας απέτυχε να ανταποκριθεί στις υποχρεώσεις του που απορρέουν από τις ακόλουθες διατάξεις της συμφωνίας για τον ΕΟΧ:

- άρθρο 16: εφαρμόζει δύο είδη λιανικών πωλήσεων ως προς τη μπύρα περιεκτικότητας σε οινόπνευμα μεταξύ 2,5 % και 4,75 % κατ' όγκο, κατά κύριο λόγο εγχώριας παραγωγής, η οποία μπορεί να πωλείται και εκτός των σημείων πώλησης του υπό κρατικόν έλεγχο μονοπωλίου οίνων και οινοπνευμάτων ("Vinmonopolet"), ενώ άλλα οινοπνευματώδη ποτά με την ίδια περιεκτικότητα σε οινόπνευμα, κυρίως εισαγόμενα από τις άλλες χώρες της ΕΖΕΣ, μπορούν να πωλούνται μόνο μέσω του ως άνω μονοπωλίου, και

- άρθρο 11: εφαρμόζει περισσότερο περιοριστικά μέτρα ως προς τις άδειες σερβιρίσματος οινοπνευματωδών ποτών με περιεκτικότητα σε οινόπνευμα μεταξύ 2,5 % και 4,75 % κατ' όγκο, κυρίως εισαγόμενων από τις άλλες χώρες της ΕΖΕΣ, σε σύγκριση με τη μπύρα ίδιας περιεκτικότητας σε οινόπνευμα, κατά κύριο λόγο εγχώριας παραγωγής, τα δε μέτρα αυτά δεν είναι αναγκαία και ανάλογα προς τον στόχο της διαφύλαξης της δημόσιας υγείας που προβλέπεται στο άρθρο 13 της συμφωνίας για τον ΕΟΧ

Νομικό και πραγματολογικό υπόβαθρο, καθώς και νομική επιχειρηματολογία της υπεράσπισης

- Το άρθρο 16 προβλέπει ότι τα κρατικά μονοπώλια εμπορικού χαρακτήρα προσαρμόζονται έτσι ώστε να αποκλείεται οποιαδήποτε διάκριση ως προς τους όρους εφοδιασμού και διάθεσης των εμπορευμάτων μεταξύ των υπηκόων των κρατών μελών της ΕΚ και των κρατών της ΕΖΕΣ.

- Απαιτώντας να γίνονται οι λιανικές πωλήσεις των λοιπών, εκτός της μπύρας, οινοπνευματωδών ποτών με περιεκτικότητα σε οινόπνευμα μεταξύ 2,5 % και 4,75 % μόνο μέσω του μονοπωλίου Vinmonopolet, ενώ παράλληλα επιτρέπει την πώληση μπύρας σε παντοπωλεία βάσει δημοτικής άδειας, η Νορβηγία, κατά τον προσφεύγοντα, δεν συνεμορφώθη με το άρθρο 16 της συμφωνίας για τον ΕΟΧ.

- Η μπύρα παράγεται κατά ιδιαίτερα μεγάλο ποσοστό εγχωρίως, ενώ τα άλλα οινοπνευματώδη ποτά με την ίδια περιεκτικότητα σε οινόπνευμα κατά το μεγαλύτερο μέρος εισάγονται. Ακόμη, κατά τον προσφεύγοντα, μεταξύ των ως άνω προϊόντων υφίσταται ανταγωνιστική σχέση.

- Το άρθρο 11 της συμφωνίας για τον ΕΟΧ απαγορεύει τους ποσοτικούς περιορισμούς των εισαγωγών καθώς και όλα τα μέτρα ισοδυνάμου αποτελέσματος. Ένα τέτοιο μέτρο είναι δυνατόν να επιτραπεί μόνο εφόσον δικαιολογείται βάσει του άρθρου 13 της συμφωνίας για τον ΕΟΧ.

- Μη επιτρέποντας οι άδειες των εστιατορίων και άλλων καταστημάτων να σερβίρουν μπύρα να καλύπτουν και τα λοιπά οινοπνευματώδη ποτά με την ίδια περιεκτικότητα σε οινόπνευμα, συμπεριλαμβανόμενων των ποτών με βασικό συστατικό τα οινοπνευματώδη, η Νορβηγία, κατά τον προσφεύγοντα, δεν συνεμορφώθη με το άρθρο 11 της συμφωνίας για τον ΕΟΧ.

- Ο προσφεύγων υποστηρίζει ότι η απαγόρευση αυτή δεν μπορεί να δικαιολογηθεί βάσει του άρθρου 13 της συμφωνίας για τον ΕΟΧ, με επίκληση της δημόσιας υγείας, δεδομένου ότι το εφαρμοσθέν μέτρο είναι μη αναγκαίο και δυσανάλογο.